Troels Lund Poulsen (V), 2024-01-24:
Tak for det.
Det er altid en alvorlig beslutning, når vi skal sende danske soldater til verdens brændpunkter.
Derfor vil jeg også gerne, ligesom udenrigsministeren gjorde tidligere, takke for den foreløbig brede opbakning i Folketinget til de to beslutningsforslag, som vi behandler her i dag.
Det er vigtigt at sige, at der ikke skal herske tvivl om, at det er en tilspidset situation, som vi sender forsvarets soldater ned til.
Houthibevægelsen i Yemen har angrebet skibe med både droner, raketter og endda ballistiske missiler, for ikke at nævne kapringer og kabringsforsøg.
Siden udarbejdelsen af beslutningsforslag nr. B 103 har Forsvarets Efterretningstjeneste hævet trusselsniveauet for den vestlige del af Adenbugten, så den militære trussel mod en dansk fregat inklusive helikopter nu bl.a. følger vurderingen for den sydlige del af Det Røde Hav og vurderes at være høj.
Præciseringen af dette vil blive fremsendt til Forsvarsudvalget forud for afgivelse af betænkning.
Det vidner jo om situationens alvor.
Mange rederier har på den baggrund valgt at omdirigere sejlruterne rundt om Afrika, og ruten rundt om Kap Det Gode Håb er en lang og dyr omvej.
For en stor søfartsnation som Danmark er det vigtigt, at vi står vagt om retten til den fri sejlads, ligesom vi også har gjort tidligere.
Vores fregatbidrag skal være med til at gøre området mere sikkert for de søfarende og bl.a. sørge for, at den civile skibstrafik ikke tages som gidsel af en lokal militsgruppe.
Når fregatten er indsat i »Operation Prosperity Guardian«, vil den derfor indgå i et samarbejde med vores partnere og allierede, hvor vi udveksler informationer og samarbejder om tilstedeværelse, ligesom fregatten vil indgå i at være under operationens samlede beskyttelse.
I forhold til bemærkningerne til B 103 vil jeg gerne præcisere, at CMF, altså Combined Maritime Forces, nu oplyser, at oppositionens enheder, herunder den danske fregat, vil være indsat under national kommando.
Det vil derfor ikke være nødvendigt at lade den taktiske kommando overgå til »Operation Prosperity Guardian«, når den er indsat i operationen.
Denne præcisering vil ligesom FE's vurdering af det forhøjede trusselsniveau blive fremsendt til Forsvarsudvalget forud for afgivelse af betænkning.
For et lille land som Danmark er det et stort og markant bidrag at udsende en fregat, og så er det en konkret og efterspurgt kapacitet, der vil komme operationen, skibsfarten og ikke mindst vores allierede til gavn.
Ligeledes synes jeg, at der også er grund til at takke for den foreløbige opbakning til, at Danmark kan sende et stabsbidrag til at understøtte den særskilte offensive indsats, som også er blevet drøftet her i dag.
Houthiernes angreb mod skibsfarten er helt og aldeles uacceptable.
Det kan verden ikke sidde overhørig.
Derfor er jeg også stolt af, at vi med vedtagelsen af dette forslag vil kunne bidrage til at tage skridtet videre og aktivt medvirke til at begrænse houthiernes kapacitet til at angribe skibsfarten.
Vores bidrag skal indgå i den amerikanske indsats, og også andre af vores allierede bidrager.
Jeg har stor tillid til, at de kan løse opgaven.
Tak til jer, og dermed også tak til Folketinget for den foreløbige opbakning.